Majalisa ta amince wa Ganduje ya ciyo bashi – Dala FM Kano
Majalisa ta amince wa Ganduje ya ciyo bashi
Gwamnatin jihar Kano ta bukaci majalisar dokokin jihar da ta amince ma ta ta ciyo bashin Naira Biliyan Hamsin.
Hakan na kunshe ne cikin wata wasika da gwamnan Kano Dr. Abdullahi Umar Ganduje ya aikewa da majalisar kan ta amince da bukatar ciyo bashin.
Wasikar wadda shugaban majalisar Abdul’aziz Garba Gafasa ya karanta a zaman ta na yau Laraba wanda bashin shi ne karo na biyu da gwamnatin ta nemi majalsar ta amince kuma ta amince, inda a 29 ga Junairun da ya gabata ne aka karbi bashin Naira Biliyan Goma sha Biyar ga kananan hukumomin jihar kan harkar ilimi kyauta kuma dole da gwamnatin keyi a yanzu.
Sai dai a wannan karon gwamnatin za ta ciyo bashin ne akan cigaba da kammala ayyukan da ta fara tare da kirkirar wasu sabbin ayyukan na bunkasa kasa wanda kuma za’a biya shi nan da shekaru goma.
Wakiliyar mu ta majalisar dokokin jihar Kanon Khadija Ishaq Muhammad ta rawaito cewa, shugaban majalisar Abdul’aziz Garba Gafasa ya kuma ja hankali ga ma’aikata da kuma iyaye da su bi dokokin da gwamnatin jihar Kano ta yi na dakatar da zuwa aiki na tsawon makwanni biyu wanda ya fara yau Laraba domin kare kai daga kamuwa da cutar coronavirus.
Kano: Rundunar ‘yan sanda ta sallami mutane da ake zargi da laifi saboda Corona